Netiporn Sanesangkhom

**Netiporn Sanesangkhom** (1995–2024) var en thailandsk demokrati&shy;aktivist som døde mens hun sultestreiket under varetektsfengsling. Hun demonstrerte for juridisk reform og for slutt på internering og fengsling av politiske dissidenter.

## Biografi
Hun var elev ved Triam Udom Suksa Nomklao videregående skole i Bangkok, der hun var medlem av elevrådet. Hun var medlem av den thailandske kvinneaktivistgruppen Taluwang, og ble dømt til fengsel for majestetsfornærmelse for å ha gjennomført en meningsmåling på kjøpesenteret Siam Paragon under demonstrasjonene i Thailand den 8. februar 2022. Hun begynte da en sultestreik i fengselet sammen med medaktivist Nutthanit Duangmusit i protest mot å ha blitt varetektsfengslet, og kollapset under et vitneavhør på grunn av sterke magesmerter og tretthet. Hun ble likevel nektet kausjon til tross for å ha blitt sendt til sykehus etter å ha sultestreiket i nesten 50 dager. 

Hun ble løslatt mot kausjon den 4. august 2022, men den 31. januar 2024 ble løslatelsen omgjort, og hun ble arrestert. Samtidig ble også Thailands yngste dømte person for majestetsfornærmelse arrestert, en da 14 år gammel jente med kallenavnet «Yok», som Netiporn var støttespiller for. Ifølge domstolen ble hun dømt for å ha brutt betingelsene for kausjonen da hun deltok i en demonstrasjon ved det thailandske kulturdepartementet den 6. august 2023.

Netiporn begynte ifølge Thai Lawyers for Human Rights en ny sultestreik i fengselet den 27. januar 2024. Hun ble sendt til fengselssykehuset 8. februar, den 11. dagen av sultestreiken. Hun hadde symptomer på hepatitt og urinveisinfeksjon, og var for svak til å gå. Den 26. februar 2024 ble hun på ny sendt til fengselssykehuset etter å ha hostet blod i tre dager. Hun ga da for første gang samtykke til begrenset behandling i og med at hun hadde hostet opp mye blod. Hun ble behandlet intravenøst med brekningsdempende og syrenøytraliserende medisiner. En oppdatering fra Thai Lawyers for Human Rights den 29. februar 2024 meldte at hun fortsatte å kaste opp blod. Blodet ble lysere og lysere for hver dag. Hun hadde sterke magesmerter, kunne knapt gå, og hadde problemer med å skille drømmer fra virkelighet.

Netiporn døde ifølge den thailandske avisen *[[Matichon]]*, samt en uttalelse gitt av medaktivist Nutthanit Duangmusit og flere, om morgenen den 14. mai 2024. I uttalelsen påpekte Nutthanit at det var «[Thailands straffelovs] § 112 som tok livet hennes». Ifølge den thailandske nettavisen *[[Khaosod Online]]* døde hun av hjertestans, og ble forsøkt gjenopplivet med hjerte- og lungeredning. Fengselsbetjenter fortalte at sultestreiken hadde gjort henne svekket og anemisk, og det thailandske departementet for kriminalomsorg uttalte at hun hadde nektet å ta imot vitaminer og elektrolytter. Netiporns legejournal fra fengselssykehuset viste ifølge *[[Prachatai English]]*, den engelskspråklige utgaven av den thailandske nettavisen *[[Prachatai]]*, at Netiporn hadde reernæringssyndrom (engelsk: *refeeding syndrome*) Det sto også i journalen at hun ble sendt til røntgenundersøkelse av thorax og CT-scanning av hjernen mens hjerte- og lungeredningen (HLR) ble utført. Familien hennes stilte spørsmål ved om HLR ble avbrutt da disse testene ble utført. I dødsattesten sto det at hun døde av hjertesvikt og kvelning, mens obduksjonen konkluderte med at dødsårsaken var akutt hjertesvikt, elektrolyttubalanse og kardiomegali (forstørret hjerte).

## Reaksjoner
Den engelskspråklige thailandske nettavisen *[[Thai Enquirer]]* skrev i en artikkel etter dødsfallet at samfunnet måtte ta lærdom av Hannah Arendts analyse av Adolf Eichmann. Avisen skrev at «akkurat som Eichmann forsvarte sine handlinger ved å hevde at han bare holdt seg til sin tids juridiske rammeverk, står også vi overfor et avgjørende valg: å stille spørsmål eller å innordne oss. Rammeverket som tillot (Netiporns) fengsling og påfølgende død eksisterer, men det er vårt moralske imperativ å utfordre det.»

## Utmerkelser
Nettavisen *Prachatai* utnevnte henne, etter sin død, til årets person 2024 for å ha spilt en viktig rolle i sosial og politisk forandring.

## Minnemarkeringer og krav om etterforskning
Under en av mange minnemarkeringer for Netiporn (og andre ofre for Thailands straffelov paragraf 112), den 14. mars 2025 utenfor straffedomstolen ved Ratchadapisek road i Bangkok, uttalte medaktivist Tantawan Tuatulanon, i forbindelse med at det var ti måneder etter at Netiporn gikk bort, at «forrige gang, den 3. mars, hadde vi faktisk en avtale med Thanyaburi provinsdomstol om å etterforske dødsfallet. Likevel ble det funnet ut at ingen dokumenter var utarbeidet. Dette har medført en utsettelse til 8. april 2025. Jeg vil gjerne at alle følger nøye med på om Kriminalbyrået sender dokumentene eller ikke. Vil de heller fortsette å trenere saken slik?»

## Fotnoter

## Referanser


## Eksterne lenker
* 
* 
* 
* 
* 
* 
* 
*